**Projecte d’intervenció socioeducativa: Joves al Medi Obert**

**El Prat desenvolupa una de les experiències locals més destacades de treball comunitari amb joves**

**El projecte de Joves al Medi Obert s’adreça al conjunt de joves del Prat i arriba actualment a prop de 1.500 persones, de les quals 335 reben una atenció més intensiva i personalitzada.**

**Un dels principals objectius del projecte és canalitzar les inquietuds dels joves cap a alternatives d’oci positiu. Aprofitant que aquest cap de setmana té lloc la Zona Jove, un altre projecte del l’Oficina del Pla Jove, l’equip de Medi Obert farà intervenció socioeducativa en algunes de les activitats programades com ara arts marcials, defensa personal i cuina.**

L’Ajuntament del Prat és un dels municipis catalans on més es potencia el treball comunitari amb joves als espais públics a través del projecte d’intervenció socioeducativa “Joves al Medi Obert”. El projecte va adreçat al conjunt de joves de 12 a 20 anys del Prat i el darrer curs escolar va arribar a uns 1.500 joves, dels quals es va intervenir de manera més personalitzada amb 335, el doble que fa 4 anys.

Aquest projecte es va iniciar el novembre de 2014 des dels Serveis Socials municipals amb la col·laboració de l’entitat SAÓ Prat, després de detectar dinàmiques disruptives d’alguns joves que provocaven problemes de convivència en places o equipaments. El projecte es va anar consolidant i estenent progressivament a més espais de la ciutat i, al juny de 2016, va passar a formar part del Pla Local de Joventut.

Actualment els objectius del projecte són apropar-se als joves i establir vincles per oferir i crear alternatives; fer visibles i canalitzar les seves inquietuds i necessitats; implicar-los en el seu propi procés de creixement; acompanyar-los en la construcció dels seus itineraris personals; afavorir la convivència; potenciar-ne la participació a la vida comunitària; i fomentar una visualització positiva i de reconeixement dels joves als mitjans de comunicació. Amb l’inici del curs escolar l’equip d’educadors i educadores ha reprès el contacte amb el jovent, tant als instituts, com als equipaments, serveis i carrers de la ciutat.

L’evolució del projecte ha fet que l’IGOP, Institut de Govern i Polítiques Públiques de la UAB, l’escollís com a una de les 7 experiències d’intervenció en medi obert d’arreu de Catalunya i de l’Estat estudiades per l’informe “Acció comunitària en medi obert. Estudi de casos” encarregat pel Servei d’Acció Comunitària de l’Ajuntament de Barcelona (2018), per destacar la dimensió comunitària del seu treball amb joves.

**El perfil dels joves**

El projecte està dirigit al conjunt de joves d’entre 12 i 20 anys del municipi. Entre els 335 joves que van rebre un seguiment personalitzat del programa durant el curs passat, la majoria són estudiants (77%), mentre que un 9% treballa i un 14% no estudia ni treballa.

Els educadors i educadores de medi obert treballen escoltant quines són les seves necessitats i donant-los suport perquè encarin el disseny del seu futur de forma positiva. Els joves viuen diferents etapes al llarg del seu procés de creixement personal, amb moments “standby”, d’espera, de reflexió sobre què volen fer... Són moments propis del seu recorregut vital i les circumstàncies socials i econòmiques no faciliten en alguns casos que trobin el camí desitjat.

**Canalitzar les inquietuds dels joves cap a alternatives d’oci positiu**

Per tal de canalitzar les inquietuds dels joves cap a alternatives d’oci positiu, s’incentiva la seva implicació en la planificació i organització de diferents activitats culturals, educatives i esportives. També es promou que siguin agents actius, desenvolupant les seves idees i capacitats creatives en activitats pròpies, amb el suport dels recursos de la ciutat. Exemples d’aquestes activitats són tallers de cuina o artístics, excursions, sessions de cinema, partits de futbol sala o de ping-pong, activitats de patinatge...

Responent a les inquietuds recollides entre estudiants de secundària i joves vinculats al projecte Joves al Medi Obert, l’Oficina del Pla Jove ofereix un seguit d’activitats d’oci alternatiu emmarcades en el projecte Zona Jove.

L’edició de tardor de la Zona Jove, que comença aquest cap de setmana, conté una programació prevista per a majors de 12 anys i gratuïta. Vol generar participació, experimentació i creació, oferint una alternativa d’oci positiu i no consumista que sigui atractiva i doni a conèixer les coses que es fan al Prat on les persones joves poden participar, coneixent entitats i grups no formals, activitats, tallers i els diferents serveis dels equipaments culturals i esportius, així com instal·lacions a l’aire lliure. L’equip d’educadors de Medi Obert hi serà en algunes d’aquestes activitats per acompanyar els joves que hi participin i establir nous vincles.

Algunes de les accions programades conviden a la pràctica de l’aikido, la defensa personal, una *cooking party*, la dansa urbana o *l’street workout* i són un marc idoni d’intervenció educativa.

**El Prat de Llobregat, 18 d’octubre de 2018**